सागर प्रहरी बल बनाने की कार्रवाई शुरू  
सरकार ने बताया कि मुंबई हमलों के बाद तटीय सुरक्षा को और अधिक मजबूत करने के लिए सागर प्रहरी बल बनाने की कार्रवाई शुरू कर दी गई है।
सरकार ने बुधवार को बताया कि मुंबई हमलों के बाद तटीय सुरक्षा को और अधिक मजबूत करने के लिए सागर प्रहरी बल बनाने की कार्रवाई शुरू कर दी गई है और इसमें फिलहाल 1000 नौसैनिकों तथा 80 फास्ट इंटरसेप्टर नौकाओं को शामिल किया गया है।  रक्षा मंत्री ए के एंटनी ने आज राज्यसभा को बताया कि सागर प्रहरी बल का कार्य बल संरक्षण, नौसेना बेसों और संवेदनशील परिसंपत्तियों तथा संवेदनशील बिंदुओं की सुरक्षा करना है।  एंटनी ने बताया कि तटीय सुरक्षा को मजबूत करने के लिए मुंबई, विशाखापट्टनम, कोच्चि तथा पोर्ट ब्लेयर में संयुक्त संचालन केंद्र स्थापित किए गए हैं जिन पर नौसैनिकों की तैनाती और उनका संचालन नौसेना तथा तटरक्षक संयुक्त रूप से करते हैं।  उन्होंने गुंडू सुधारानी के एक प्रश्न के लिखित उत्तर में बताया कि वास्तविक समुद्री क्षेत्र सतर्कता के लिए राष्ट्रीय कमान, नियंत्रण, संचार और खुफिया नेटवर्क की स्थापना की गई। एंटनी ने कप्तान सिंह सोलंकी के एक प्रश्न के लिखित उत्तर में बताया कि नई दिल्ली में रजोकरी स्थित वायुसेना स्टेशन ने धवन फार्म, चावला फार्म और भाटिया फार्म के निर्माण के संबंध में आपत्ति उठाई है। ये तीनों फार्म वायुसेना स्टेशन के नजदीक हैं। उन्होंने बताया कि धवन फार्म का नाम अब मेपल एमराल्ड है।  एंटनी के अनुसार, धवन फार्म, चावला फार्म और भाटिया फार्म द्वारा करवाया जाने वाला निर्माण कार्य रजोकरी स्थित वायुसेना स्टेशन के 100 मीटर प्रतिबंधित क्षेत्र के भीतर आता है। उन्होंने बताया कि वायुसेना स्टेशन ने यह मामला संबंधित प्राधिकारियों के समक्ष उठाया है।